钦定古今图书集成/方舆汇编/职方典/第1183卷 > 《王公堤记》〈堤在巴河〉前人
## 钦定古今图书集成/方舆汇编/职方典/第1183卷 > 《王公堤记》〈堤在巴河〉前人

兴大功以为民利，惟贤者能之。则夫昭令名以垂不
朽，亦有孚惠德，自不容已耳。苏轼守杭，作堤于湖，人
谓之曰“苏公堤。”陈尧佐守滑，作堤障河，人谓之曰“陈
公堤。”二子岂固欲掠取此名哉？盖其惠心有孚，口碑
藉藉，自是不朽也。蕲水七十里曰镇巴河，为江、淮、鄂、
沔、光、蔡之冲要。持节游宦，览胜观光，与夫商贾工艺，
往来，轊连踵接，殆无虚日。其地北阻高山，大江经其
南，湖水冲其东，石潭绕其西，盖水乡也。方夏霪雨江
涨，潢潦萦纡，罔施舟楫。冬则雨雪冰冻，泥淖坎𡒄，莫
能负乘，人咸病焉。正德甲戌，成都王侯来尹是邑，道
出巴河，目击民病，叹曰：“古之为政，固有以桥坏为己
过，而赏民捐租。请以身填金堤之决，而自庐堤上者今此地之水势，初无金堤之险，其举事宜无所难，吾
安逭吾责哉？”视篆之馀，首捐金二十，为吏民倡，命道
士胡觉照董其役。既而二尹傅君、判簿郎君、幕宾王
君，于是经行于是者，咸分馀赀以相厥功。今年四月
堤成，凡长三十丈，广五寻，高一丈，甃以石，树以柳，一
方大利，民咸歌诵，万口欢呼，皆曰：“此王公惠政也。”因
名王公堤。休宁商人金显宁王佐者睹其盛，捐金为
亭，请予文以记。予惟十一月徒杠成，十二月舆梁成，
典也。尹之视堤，亦桥梁耳。使其久而弊，弊而坏，后人
狃于惠不己出，谁当嗣而戢之哉？二公无以应。予谓
之自镇有此途而无此堤，若等受病非一日矣。王侯
乃能兴大功，图大利，功烈实章章矣。堤名王公固有
所也，然必君子而后能永人之美。继今官是邑者，以
王侯之心为心，以王侯之惠为惠，恒用培植，图远民
利，是谓永人之美，君子之道。矧！苏、陈旧堤，迄今犹存，
宁非昔人以永其美哉？请者咸称谢曰：“是所愿闻也。”
请并书之。